**Roberto Valeiro Mato**, nado na Coruña o 26 de setembro de 1974, é un ex futbolista galego. Xogaba como porteiro e militou en varios equipos galegos como o Racing Vilalbés ou o Lugo, pero destacou especialmente no fútbol praia, chegando a ser un dos mellores gardametas do mundo da especialidade e acumulando títulos internacionais coa selección española.

Traxectoria
-----------

Formado nas canteiras do Ural e o Español da Coruña, formou parte do equipo xuvenil do Deportivo da Coruña, pasando logo polo Sporting Zas de Rexional Preferente. En xullo de 1995 fichouno a SD Compostela, para xogar no seu filial, o Vista Alegre, e como terceiro porteiro do primeiro equipo, que militaba na Primeira División. Pasou logo polo Lalín, o Español da Coruña e o Malpica, antes de recalar en 2002 no Racing Vilalbés.

En xaneiro de 2005 fichou pola USD O Grove e en febreiro de 2006 polo CD Lugo, que militaba entón na Terceira División. Gañou a titularidade no equipo lucense, co que acadou ese ano o ascenso á Segunda División B. Continuou dúas tempadas máis en Lugo, aínda que na segunda metade da tempada 2007/08 perdeu a titularidade en favor de Marcos Valín.

Aos seus 34 anos decidiu deixar o fútbol 11 pero continuou na selección de fútbol ata 2010.

### Fútbol praia

No verán de 1998 disputou na praia de Riazor un torneo de fútbol praia, onde foi elixido mellor porteiro. Pouco despois o adestrador da selección española de fútbol praia, Joaquín Alonso, pediulle a Ramiro Amarelle, estrela da selección, que buscase un porteiro non profesional, e este elixiu a Valeiro. En xaneiro de 1999 disputou o seu primeiro Campionato do Mundo na praia de Copacabana, no Río de Xaneiro, onde España caeu en cuartos de final contra Portugal. Foi o porteiro titular do equipo español durante os seguintes anos, conquistando tres Eurocopas (1999, 2008, 2009) e cinco Ligas Europeas (1999, 2000, 2001, 2003 e 2006), e xogando dúas finais do Mundial contra o Brasil (2003 e 2004). Foi elixido mellor porteiro do Mundial en dúas ocasións (2004 e 2008), mellor porteiro da Eurocopa noutras dúas (2001 e 2008) e mellor porteiro da Liga Europea en catro (2001, 2002, 2004 e 2006).

### Tras a retirada

Tras deixar o fútbol traballou como preparador físico no Bergantiños, onde foi tamén o segundo adestrador de Manuel Varela Bardanca. En marzo de 2010 tomou as rendas do equipo ata o final da tempada, por mor dunha lesión de Bardanca, conseguindo o obxectivo da permanencia en Terceira.

En xuño de 2010 volveu ao Lugo como adestrador de porteiros, e creou no seo do club unha escola de gardametas. Realizou dita labor no club lucense durante sete anos, ata que en 2017 deixou o equipo, incoporándose en 2018 á Cultural Leonesa.

Palmarés
--------

**Selección española de fútbol praia**

* **Eurocopa (3):** 1999, 2008 e 2009.
* **Liga Europea (5):** 1999, 2000, 2001, 2003 e 2006.

Notas
-----

1. ↑  Teijeiro Aldariz, Alberto (25 de outubro de 2010). "A vida baixo o traveseiro". *El Progreso*. Consultado o 4 de maio de 2021.
2. ↑  "Compostela, el futuro de Valencia" (en castelán). 27 de xullo de 1995. Consultado o 4 de maio de 2021.
3. ↑  "El Compos intenta cerrar el fichaje de Babunsky". *La Voz de Galicia* (en castelán). 14 de xullo de 1995. p. 48.
4. 1 2  "El internacional del Racing". *La Voz de Galicia* (en castelán). 21 de febreiro de 2002. p. 42.
5. ↑  "El Deportivo Grove se refuerza con el portero Roberto, y el Céltiga con el centrocampista Diego Pérez". *La Voz de Galicia* (en castelán) (Arousa ed.). 5 de xaneiro de 2005. p. 9.
6. ↑  "Marcos Valín deja el Lugo y firma dos años con el Deportivo B". *La Voz de Galicia* (en castelán) (Lugo ed.). 18 de xuño de 2008. p. 49.
7. ↑  "Tres coruñeses parten con la selección española". *La Voz de Galicia* (en castelán). 8 de xaneiro de 1999. p. 53.
8. ↑  "El Bergantiños recibe al líder Dépor B con muchas ausencias". *La Voz de Galicia* (en castelán) (Carballo ed.). 8 de abril de 2010. p. 12.
9. ↑  "El carballés Manuel Varela Bardanca es un entrenador feliz". *La Voz de Galicia* (en castelán) (Carballo ed.). 11 de maio de 2010. p. 12.
10. ↑  "Roberto Valeiro será el entrenador de porteros". *La Voz de Galicia* (en castelán) (Lugo ed.). 21 de xullo de 2010. p. 37.
11. ↑  "La escuela de porteros de Roberto Valeiro abre sus puertas". *La Voz de Galicia* (en castelán) (Lugo ed.). 1 de agosto de 2010. p. 40.
12. ↑  "Entrevista a Roberto Valeiro, entrenador de porteros de la CyD Leonesa" (en castelán). 28 de abril de 2019. Consultado o 4 de maio de 2021.
13. ↑  "Componentes primera semana Pretemporada 18/19" (en castelán). 16 de xullo de 2018. Consultado o 4 de maio de 2021.

|  |  |
| --- | --- |
| Control de autoridades | 
* Wd: Q16672997
* FIFA: 262535
* Transfermarkt: 72089

 |